ወረርሽኙን ለመከላከል ሰዎችን ከቤት እንዳይወጡ በማስገደድ እንዲተገበር የፖለቲካ አመራሮች ገለጹ
 አዲስ አበባ፡- ሰዎች በጣም ካልተቸገሩ በስተቀር ከቤታቸው እንዳይወጡ አስገዳጅ ሁኔታ በመፍጠር የኮሮና ወረርሽኝን የመከላከሉ ተግባር ሊተኮርበት ይገባል ሲሉ የተፎካካሪ ፖለቲካ አመራሮች ገለጹ፡፡  የኦሮሞ ፌዴራላዊ ኮንግረስ (ኦፌኮ) ሊቀመንበር ፕሮፌሰር መረራ ጉዲና በሽታውን መቋቋም በሚቻልበት ሁኔታ ላይ በማተኮር ከመንግሥት ጋር ውይይት እያካሄዱ እንደሚገኙ በመጥቀስ፤ የአስቸኳይ ጊዜ አዋጅ አስፈላጊ ከሆነም እንደሚታይ ተናግረዋል፡፡  ፕሮፌሰር መረራ ቀድሞ መከላከል እንጂ ችግሮች ከሰፉ በኋላ ማወጁ ምንም ጥቅም እንደሌለው ተናግረው፤ ችግሩ ሳይሰፋና በሽታው ሳይሰራጭ ሥራዎች መሰራት እንደሚገባቸው አሳስበዋል፡፡ አሜሪካ በመዘናጋት ሀብትና ቴክኖሎጂ ይዛ በርካታ ሰዎች በበሽታው ታምመውባታል ያሉት ፕሮፌሰሩ፤ ኢትዮጵያ ችግሩን ልትሸከመው ስለማትችል ከወዲሁ መሥራት እንደሚያስፈልግና እንደጣሊያንና እስፔን ያሉ አገራት ወረርሽኙ ባደረሰባቸው ተጽእኖ የተነሳ ቀባሪ እስከማጣት የደረሱበት አሳዛኝ ክስተት እንዳይገጥም ርብርብ ማድረግ እንደሚገባ ጠቁመዋል፡፡  ፕሮፌሰር መረራ ገዥው ፓርቲ ሌሎችን እየከለከለ በየአካባቢው ሰፊ ስብሰባዎች ሲያካሂድ መቆየቱን በማስታወስ እንደሐዋሳ፣ ነቀምት፣ ደምቢዶሎ፣ ሆሳዕና በስፋት እስረኞች አንድ ቦታ ላይ ታጉረው መኖራቸውን ትናንት በስልክ መረጃ እንደደረሳቸው ተናግረው፤ በየማረሚያ ቤቶች ጥቂት ሰውም ቢሞት የማይረሳ ጠባሳ እንዳይጥልና መንግሥት አስሮ አስጨረሰን የሚል ወቀሳ ከማምጣቱ በፊት መፈታት የሚገባቸውን ሰዎች ሕጉን መሠረት በማድረግ እንዲፈቱ ማድረግ ይገባል ብለዋል፡፡  ሕዝቡ በመከላከል ሥራው መንግሥትን ለመደገፍ የሚያስችል ሥራ እንዲተገብር፣ ሰው በአንድ ልብ በሽታውን መቋቋም የሚችልበትን ኃይል እንዲያሰባስብ ሁኔታዎችን ማመቻቸት እንደሚገባም ተናግረዋል:: አገሪቱንና ሕዝቦችን በተቻለ መጠን በመደገፍ በሽታውን መከላከል በሚቻልበት ሁኔታ ላይ ማተኮር እንደሚገባም ፕሮፌሰሩ ጠቁመዋል፡፡ እንደርሳቸው ማብራሪያ፤ በሃይማኖት ተቋማት አካባቢ ያለው ነገር መስተካከል አለበት፡፡ ሰዎች በተቀራረበ መንገድ ወደእምነት ስፍራ እንዳይጓዙ ሊደረግ ይገባል፡፡  ሃይማኖትም የሚኖረው ሕይወት ሲቀጥል በመሆኑ የሃይማኖት አባቶች ሁኔታውን ለመቀየር፣ መንግሥትም ሕይወት ለማትረፍ ጠበቅ ያለ ሥራ ይጠበቅባቸዋል፡፡ የቀድሞው የመኢብን፤ የአሁኑ የአነን (የአዲስ አበባ ነዋሪዎች ንቅናቄ) ፕሬዚዳንት ልጅ መስፍን ሽፈራው፤ መንግሥት የአገር ሽማግሌዎችንና የሃይማኖት አባቶችን ጭምር በማስተባበር እስካሁን አቅሙ በፈቀደ መንገድ ቢሰራም የሕዝቡ አለመታዘዝ ክፍተት እንዳለው መታዘባቸውን ይናገራሉ፡፡  ፕሬዚዳንቱ በእምነት ተቋማት፣ በትራንስፖርት አጠቃቀም እና በገበያ አካባቢዎች ላይ የሚታዩ እንቅስቃሴዎችን ለመግታት ጥረት በማድረግ ኅብረተሰቡ የራሱን የቤተሰቡንና የወገኑን ሕይወት ሊታደግ ይገባዋል ሲሉ መክረዋል፡፡  የኮሮና ወረርሽኝን ለመከላከል ጠቅላይ ሚኒስትሩ እያደረጉት ያለው እንቅስቃሴ አበረታች ነው ያሉት ፕሬዚዳንቱ፤ የአገር ውስጥን ከማስተባበር አልፎ በዓለም አቀፍ ደረጃ ሁኔታውን በዘላቂነት ለመፍታት የሚያስችል እንቅስቃሴ መኖሩን እንዳስተዋሉና በተያዘው የመከላከል አጀንዳ የተለየ ሃሳብና ቋንቋ እንደሌላቸው ተናግረዋል፡፡  ፕሬዚዳንቱ በድህነት ውስጥ የሚገኙ የኅብረተሰብ ክፍሎችን ሕይወት ለመታደግ ቤት ለሌላቸው ቀድሞ መጠለያ ማዘጋጀት እንደሚገባና የዕለት ቀለባቸውን ለማሟላት አስፈላጊ መሆኑን፤ ችግሩ ቢሰፋ እንኳ ሕክምናውን ለመቆጣጠር ሥራዎችን ቀድሞ መስራት አስፈላጊ መሆኑን ጠቁመዋል፡፡አዲስ ዘመን መጋቢት 30/2012
ዘላለም ግዛው